Ukendt gerningsmand placerer afføring rundt omkring på Aalborg Katedralskole. Rektor opfordrer eleverne til at gå til lærere eller ledelsen, hvis de ved noget om sagen

Ved du noget, eller har du tip? Skriv en sms til 1224 (alm. takst) eller mail til 1224@eb.dk

Ulækre overraskelser har på det seneste ventet eleverne på Aalborg Katedralskole.

Mindst tre gange siden sommerferien har en ukendt gerningsmand efterladt afføring steder, hvor sådan noget normalt ikke hører til: Uden for toiletterne.

Så sent som i går, mandag, lå en lort til udstilling midt i en vandautomat på skolen. Skolens rektor, Christian Warming, fortæller, at han er på sagen.

- Jeg har netop været ude i klasserne og forhørt mig, om der er nogen, der ved, hvem der har gjort det. Så vi er i fuld gang med at undersøge det, siger Christian Warming og fortsætter:

- Nu har jeg været rektor i 15 år, og jeg har aldrig oplevet noget lignende. Vi må sende et stærkt signal om, at det her - det finder vi os simpelthen ikke i.

Artiklen fortsætter under billedet:



Vandautomaten var ikke just en, man havde lyst til at stikke sin flaske ind i mandag. Foto: Privat

Hagekors i julegave

Det hele begyndte omkring jul sidste år, hvor en toiletvæg en dag var smurt ind i afføring. Det brune mønster var ikke tilfældigt placeret, og lorten udformede således et hagekors på de hvide fliser.

Siden var der en pause i den uanstændige adfærd, men her efter sommer er det altså blusset op med de ubehagelige overraskelser.

Først fandt man afføring i en vask. I sidste uge fandt man så lort i en radiator, og mandag var det altså vandautomaten, der stod for skud.

- Jeg er først blevet gjort opmærksom på svineriet i sidste uge. Derfor er jeg helt på bar bund i forhold til, hvem der har gjort det. Indtil nu har rengøringen bare været så venlige at fjerne det, siger rektor på Aalborg Katedralskole, Christian Warming.

Rektor på Aalborg Katedralskole, Christian Warming, har ingen idé om, hvem der står bag hærværket. - Jeg er simpelthen på bar bund, siger han. Foto: Privatfoto

Vil ikke politianmelde

På Aalborg Katedralskole tager man en dag ad gangen og til spørgsmålet, om der er nogle mistænkte, svarer rektor, Christian Warming:

- Vi ved det simpelthen ikke. Måske er det nogle, der laver de her såkaldte 'challenges', måske er det en, der bare er sur, eller måske er det en, der lider af psykisk sygdom? Jeg ved det simpelthen ikke. Den vigtigste faktor er bare, at det stopper med det samme.

- Har I tænkt jer at politianmelde hærværket?

- Vi har ikke gjort det endnu, og vi kommer nok heller ikke til det. Jeg tror strengt taget ikke, at vi får noget ud af det. Politiet har meget at lave. Men hvilke konsekvenser det får på skolen, har vi ikke taget stilling til endnu. Vi tager det en dag ad gangen, afslutter Christian Warming.